பிரதமர் மோடி தலைமையிலான அமைச்சரவை கடந்த 2014-ம் ஆண்டு மே 26-ம் தேதி பதவி ஏற்றது. 23 கேபினட் அந்தஸ்து உள்ள அமைச்சர்களும், மத்திய இணை அமைச்சர்களாக 10 பேரும், இணை அமைச்சர்களாக 12 பேரும் அப்போது பதவி ஏற்றனர். அதன் பின்னர், முதல் அமைச்சரவை மாற்றம் 2014-ம் ஆண்டு நவம்பர் 9-ம் தேதி நடந்தது. அப்போது 21 புதிய அமைச்சர்கள் பதவி ஏற்றனர். (இவர்களில் நான்குபேர் கேபினட் அந்தஸ்து அமைச்சர்கள், மூன்று பேர் தனிப்பொறுப்புடன் கூடிய இணை அமைச்சர்கள், 14 பேர் இணை அமைச்சர்களாகவும் நியமிக்கப்பட்டனர்.) இரண்டாவது முறையாக மத்திய அமைச்சரவை கடந்த 2016-ம் ஆண்டு ஜூலை 5-ம் தேதி மாற்றப்பட்டது. பிரகாஷ் ஜவ்டேகர் கேபினெட் அந்தஸ்துள்ள அமைச்சராக தரம் உயர்த்தப்பட்டார். இணை அமைச்சர்களாக 19 பேர் பதவி ஏற்றனர். மனித வளமேம்பாட்டுத்துறை அமைச்சராக ஜவ்டேகர் நியமிக்கப்பட்டதை அடுத்து, ஸ்ம்ருதி இரானிக்கு மத்திய ஜவுளித்துறை அமைச்சர் பதவி தரப்பட்டது.